钦定古今图书集成/明伦汇编/宫闱典/第032卷 > 章帝窦皇后
## 钦定古今图书集成/明伦汇编/宫闱典/第032卷 > 章帝窦皇后

按《后汉书后纪》：“章德窦皇后，讳某，扶风平陵人，大司
徒融之曾孙也。祖穆，父勋，坐事死，事在《窦融传》。勋尚
东海恭王彊女泚阳公主，后其长女也。家既废坏，数
呼相工问息耗，见后者皆言当大尊贵，非臣妾容貌。
年六岁能书，亲家皆奇之。建初二年，后与女弟俱以
选例入见长乐宫，进止有序，风容甚盛。肃宗先闻后”
有才色，数以讯诸姬傅。及见，雅以为美，马太后亦异
焉，因入掖庭，见于北宫章德殿。后性敏给，倾心承接，
称誉日闻。明年，遂立为皇后，妹为贵人。七年追爵，谥
后父勋为安成思侯。后宠幸殊特，专固后宫。初，宋贵
人生皇太子庆，梁贵人生和帝。后既无子，并疾忌之，
数间于帝，渐致疏嫌，因诬“宋贵人挟邪媚道”，遂自杀。
废庆为清河王，语在《庆传》。梁贵人者，褒亲愍侯梁竦
之女也。少失母，为伯母舞阴长公主所养。年十六，亦
以建初二年与中姊俱选入掖庭为贵人。四年生和
帝，后养为己子，欲专名外家，而忌梁氏。八年，乃作飞
书以陷竦，竦坐诛。贵人姊妹以忧卒。自是宫房惵息，
后爱日隆。及帝崩，和帝即位，尊后为皇太后。皇太后
临朝，尊母泚阳公主为长公主，益汤沐邑三千户。兄
宪弟笃景，并显贵，擅威权。后遂密谋不轨。永元四年，
发觉被诛。九年，太后崩，未及葬而梁贵人姊嫟上书
陈贵人枉殁之状。太尉张酺、司徒刘方、司空张奋上
奏，“依光武黜吕太后故事，贬太后尊号不宜合葬先
帝。”百官亦多上言者。帝手诏曰：“窦氏虽不遵法度，而
太后常自减损。朕奉事十年，深惟大义。《礼》，臣子无贬，
尊上之文，恩不忍离，义不忍亏。案前世上官，太后亦
无降黜，其勿复议。”于是合葬敬陵。在位十八年。帝以
贵人酷殁，敛葬礼阙，乃改殡于承光宫。上尊谥曰恭
怀皇后，追服丧制，百官缟素。与姊大贵人俱葬西陵，
仪比“敬园。”